Achizițiile "speciale" din curtea medicului Cătălin Cîrstoiu: un afacerist penal şi-a umplut conturile cu bani de la Spitalul Universitar, dezvăluie o anchetă jurnalistică publicată în Buletin de București.
În articol, se arată că săptămâna trecută, un contract pentru "materiale sanitare" de aproape 100 de mii de lei a fost atribuit de Spitalul Universitar din Capitală, fără licitație, firmei Cortec Healthcare SRL din București. Documentul este semnat cu o zi înainte de prezentarea managerului aceluiași spital, Cătălin Cîrstoiu, drept candidat din partea PSD-PNL la Primăria Capitalei.
Autorii mai arată că între 2021 și 2024, Spitalul Universitar din București, condus de Cătălin Cîrstoiu, a acordat peste un milion de euro firmelor Cortec Healthcare SRL și Cortech Med SRL. Toate contractele, cu excepția a două dintre ele, au fost încheiate offline, fără licitație publică, printr-o negociere directă între spital și cele două firme.
Cortec Healthcare SRL și Cortech Med SRL sunt deținute de aceeași persoană: Bogdan Teliceanu. Acesta a fost condamnat definitiv în 2022 de Tribunalul din Ploiești la un an și patru luni de închisoare cu suspendare pentru evaziune fiscală, tot într-o afacere cu echipamente medicale, care a avut loc în 2012.
Citeste articolul integral pe Buletin de București